L 28/10
BG
Официален вестник на Европейския съюз
31.1.2023 г.
(61)
Що се отнася до възможностите за риболов на снежен краб (Chionoecetes spp.) в зоната около Свалбард, с Договора от 9 февруари 1920 г. относно Шпицберген (Свалбард) („Парижкият договор от 1920 г.“) се предоставя еднакъв и недискриминационен достъп до ресурсите около Свалбард за всички страни по договора, включително по отношение на рибарството.
Позицията на Съюза относно този достъп във връзка с риболова на снежен краб на континенталния шелф около Свалбард е изложена в няколко вербални ноти до Норвегия, последните от които датират от 26 февруари 2021 г., 28 юни 2021 г. и 1 август 2022 г.
С цел да се гарантира, че експлоатацията на снежен краб в зоната около Свалбард е съобразена с недискриминационни правила за управление, които може да се установят от Норвегия — която има суверенитет и юрисдикция в зоната съгласно съответните разпоредби на Конвенцията на Организацията на обединените нации по морско право и Парижкия договор от 1920 г. — е целесъобразно да се определи броят на корабите, на които се разрешава извършването на такъв риболов.
Разпределянето на тези възможности за риболов между държавите членки е ограничено до 2023 г. Следва да се припомни, че в Съюза основната отговорност за изпълнение на приложимото право се носи от държавите членки на знамето.
(62)
Що се отнася до възможностите за риболов на атлантическа треска във водите на Свалбард, с Парижкия договор от 1920 г. на всички страни по него се предоставя равен и недискриминационен достъп до ресурсите около Свалбард, включително по отношение на рибарството.
Поради това Съветът следва да определи квотата на Съюза за атлантическа треска във водите на Свалбард и международните води от подзона 1 и участък 2b на ICES въз основа на референтния ОДУ за атлантическа треска в арктически води и историческите права на риболов на Съюза.
В съответствие с политическата договореност от 29 април 2022 г. между Съюза и Норвегия във връзка с риболовните дейности в подзони 1 и 2 на ICES Норвегия следва да определи в своето законодателство квота за атлантическа треска за корабите на Съюза, извършващи риболов на този запас във водите на Свалбард, в размер на 2,8274 % от референтния ОДУ, което съответства и на правата на Съюза съгласно Парижкия договор от 1920 г.
Тъй като обсъжданията относно изпълнението на политическата договореност между Съюза и Норвегия продължават, е целесъобразно Съюзът да определи за първото тримесечие на 2023 г. временна квота на Съюза за атлантическа треска във водите на Свалбард и в международните води от подзона 1 и участък 2b на ICES.
Равнището на тази временна квота на Съюза следва да бъде определено на 3 907 тона, като се вземе предвид историческият дял на Съюза за атлантическа треска във водите на Свалбард.
Освен това Норвегия възнамерява да установи в законодателството си временна квота за Съюза за атлантическа треска във водите на Свалбард на това равнище за периода от 1 януари до 31 март 2023 г.
Временните квоти следва да бъдат разпределени на държавите членки в съответствие с Решение 87/277/ЕИО на Съвета (16), като се вземат предвид необходимите адаптации поради оттеглянето на Обединеното кралство от Съюза и съотношението между равнището на временната квота на Съюза и дела на Съюза в запаса.
(63)
В съответствие с отправената от Съюза декларация до Боливарска република Венесуела относно предоставянето на възможности за риболов във водите на Съюза на риболовни кораби, плаващи под знамето на Венесуела в изключителната икономическа зона край бреговете на Френска Гвиана (17), е необходимо да се определят възможностите за риболов на видовете от сем.
Lutjanidae, които се предоставят на Венесуела във водите на Съюза.
(64)
За да се гарантират еднакви условия за прилагане на настоящия регламент, на Комисията следва да се предоставят изпълнителни правомощия, по силата на които да разреши на отделни държави членки да управляват разпределянето на риболовното усилие в съответствие със схема по киловатдни, да предоставя допълнителни дни в морето за окончателно преустановяване на риболовните дейности и за засилено присъствие на научни наблюдатели и да установи формати на таблици за събиране и предаване на информация за прехвърляне на дни в морето между риболовни кораби, плаващи под знамето на държава членка.
Комисията следва да упражнява тези правомощия в съответствие с Регламент (ЕС) No 182/2011 на Европейския парламент и на Съвета (18).
(16) Решение 87/277/ЕИО на Съвета от 18 май 1987 г. относно разпределението на възможностите за улов на треска в зоната на Шпицберген и остров Беар, както и в участък 3М, така както е дефиниран в Конвенцията NAFO (ОВ L 135, 23.5.1987 г., стр. 29).
(17) Решение (ЕС) 2015/1565 на Съвета от 14 септември 2015 г. за одобряване от името на Европейския съюз на декларация относно предоставянето на възможности за риболов във водите на ЕС на риболовни кораби, плаващи под знамето на Боливарска република Венесуела, в изключителната икономическа зона към брега на Френска Гвиана (ОВ L 244, 19.9.2015 г., стр. 55).
(18) Регламент (ЕС) No 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).